Kart som viser ulykkesstedet.
**Spanair Flight 5022** var en innenriks passasjerflyvning fra Barajas lufthavn i Madrid i Spania til Las Palmas. 20. august 2008 kl. 14:23 lokaltid (CEST) styrtet flyet, da det ikke klarte å ta av. Ombord var 163 passasjerer i tillegg til en besetning på ni. Om ettermiddagen 20. august oppga det spanske innenriksdepartementet antall omkomne til 48 og antall skadede til 57, men ifølge kilden taler man om 50 omkomne og oppimot 100 skadede. Spanske medier meldte senere at minst 100 hadde omkommet. Ifølge medier gikk de første teoriene ut på at en brann brøt ut i en av motorene, noe som da førte til at flyet kjørte av rullebanen og delte seg i to. Minst 21 personer klarte å komme seg ut av flyet. Flyet skulle fly til Las Palmas på Gran Canaria da ulykken inntraff. 

Etter å ha blitt gjort kjent med ulykken dro de involvertes familier til flyplassen for å få vite mer om sine familiemedlemmers tilstand. De regionale myndighetene i Madrid sendte elleve brannbiler og nærmere 45 ambulanser til ulykkesstedet. Om lag 400 brannmenn, politi, leger og annet helsepersonell deltok i redningsaksjonen. De skadede ble overført til en avdeling for brannskader på sykehuset Hospital Universitario La Paz. 

Madrids borgermester Alberto Ruiz-Gallardón dro til flyplassen kort tid etter ulykken for å få kjennskap til detaljene rundt det som hendte. Spanias statsminister José Luis Rodríguez Zapatero var på ferie i Andalucía på ulykkestidspunktet, men dro til flyplassen etter å ha blitt informert om hendelsen. All trafikk på flyplassen i Madrid ble stoppet etter ulykken.

Det svenske utenriksdepartementet opplyste onsdag kveld at minst tre svenske statsborgere var passasjerer på ulykkesflyet. En av svenskene skal være skadet, mens de to andre svenskenes tilstand ikke er kjent.

26 overlevende ble funnet i eller utenfor vraket. Disse ble tatt til sykehus. Av disse døde syv før ett døgn var gått, mens én annen, Maria Luisa Estevez, døde tre dager etter ulykken. De resterende omkomne ombord på flyet døde trolig på grunn av krasjlandingen eller den kraftige brannen som oppsto. 37 omkomne har blitt identifisert, mens resten vil bli identifisert innen 23. august ifølge spanske myndigheter.

Etterspill
----------

På grunnlag av den foreløpige konklusjonen fra den spanske havarikommisjonen tok spanske rettsinstanser ut siktelse den 15. oktober mot Spanairs sikkerhetsjef og to mekanikere, De tre ble siktet for uaktsomt drap og alvorlig legemsbeskadigelse.

Referanser
----------

1. 1 2  «SAS Group pressemelding ang. ulykken JK 5200 Madrid - Las Palmas». SAS. Arkivert fra originalen 21. august 2008. Besøkt 20. august 2008.
2. ↑  Al menos 45 muertos tras estrellarse en el despegue un avión que salía de Barajas (elpais.com)
3. ↑  Las cifra de víctimas mortales del accidente de Barajas podría superar el centenar (20minutos.es)
4. ↑  El número de muertos en el accidente de avión de Barajas puede superar el centenar (elmundo.es)
5. ↑  «Skandinaver ombord på ulykkesflyet». Ekstrabladet.dk. 20. august 2008. Besøkt 20. august 2008.
6. ↑  «Antallet omkomne etter flystyrten i Madrid stiger». VG Nett. 23. august 2008. Besøkt 23. august 2008.
7. ↑  «37 cadáveres han sido ya identificados y el resto se conocerá en 48 horas». El Mundo. 21. august 2008. Besøkt 21. august 2008.
8. ↑  «Tre siktet for uaktsomt drap». Boarding.no. Besøkt 10. april 2015. [*død lenke*]

Eksterne lenker
---------------

* (en) Spanair Flight JK 5022 – kategori av bilder, video eller lyd på Commons Rediger på Wikidata